ET Euroopa Liidu Teataja L 9/33

EL-JORDAANIA ASSOTSIATSIOONINÕUKOGU OTSUS nr 1/2008,

10. november 2008,

assotsiatsioonilepingu IV lisas loetletud toodetele kohaldatavate tollimaksude kaotamise ajakava kehtestamise kohta

(2009/20/EÜ)

ASSOTSIATSIOONINÕUKOGU,

võttes arvesse 24. novembril 1997 Brüsselis allakirjutatud ja 1. mail 2002 jõustunud Euroopa-Vahemere piirkonna lepingut, millega luuakse assotsiatsioon ühelt poolt Euroopa ühenduste ja selle liikmesriikide ning teiselt poolt Jordaania Hašimiidi Kuningriigi vahel, (1) edaspidi „assotsiatsioonileping”, eriti selle artiklit 6 ja artikli 11 lõiget 5,

ning arvestades järgmist:

(1) Vastavalt assotsiatsioonilepingule kehtestavad ühendus ja Jordaania järk-järgult maksimaalselt 12 aasta pikkuse üleminekuaja jooksul pärast assotsiatsioonilepingu jõustumist kooskõlas assotsiatsioonilepingu ning 1994. aasta üldise tolli- ja kaubanduskokkuleppe sätetega vabakaubandustsooni.

(2) Vastavalt assotsiatsioonilepingule vaatab assotsiatsiooninõukogu nelja aasta möödumisel lepingu jõustumisest uuesti läbi IV lisas loetletud ühendusest pärinevatele tööstustoodetele kohaldatava korra ja sätestab läbivaatamise käigus nimetatud toodetele kohaldatavate tollimaksude kaotamise ajakava.

(3) Assotsiatsioonilepingu IV lisas loetletud toodetele kohaldatavate tollimaksude kaotamise ajakava on läbi räägitud Euroopa Komisjoni ja Jordaania vahel,

ON TEINUD JÄRGMISE OTSUSE:

Artikkel 1

Jordaaniasse imporditavatele ühendusest pärinevatele toodetele, mis on loetletud assotsiatsioonilepingu IV lisas, kohaldatakse käesoleva otsuse artikliga 2 sätestatud tollimaksude kaotamise ajakava. Nimetatud ajakava kohaldatakse alates 1. maist 2008.

Artikkel 2

1. Jordaaniasse imporditavatele ühendusest pärinevatele toodetele, mis on loetletud käesoleva otsuse lisa loetelus 1, kohaldatavad tollimaksud kaotatakse kahe aasta jooksul alates 1. maist 2008. Alates 1. maist 2009 on need tooted tollimaksuvabad. Tollimaksude kaotamine toimub vastavalt järgmisele ajakavale:

a) 1. mail 2008 vähendatakse tollimakse 3 protsendini,

b) 1. mail 2009 kaotatakse allesjäänud tollimaksud.

2. Jordaaniasse imporditavatele ühendusest pärinevatele toodetele, mis on loetletud käesoleva otsuse lisa loetelus 2, kohaldatavad tollimaksud kaotatakse seitsme aasta jooksul alates 1. maist 2008. Alates 1. maist 2014 on need tooted tollimaksuvabad. Tollimaksude kaotamine toimub vastavalt järgmisele ajakavale:

a) 1. mail 2008 vähendatakse tollimakse 90 protsendini baasmäärast,

b) 1. mail 2009 vähendatakse tollimakse 80 protsendini baasmäärast,

c) 1. mail 2010 vähendatakse tollimakse 70 protsendini baasmäärast,

d) 1. mail 2011 vähendatakse tollimakse 60 protsendini baasmäärast,

e) 1. mail 2012 vähendatakse tollimakse 50 protsendini baasmäärast,

f) 1. mail 2013 vähendatakse tollimakse 40 protsendini baasmäärast,

g) 1. mail 2014 kaotatakse allesjäänud tollimaksud.

3. Jordaaniasse imporditavatele ühendusest pärinevatele toodetele, mis on loetletud käesoleva otsuse lisa loetelus 3, kohaldatavad tollimaksud jäävad kehtima. Jordaania asutused vaatavad koos Euroopa Komisjoniga tööstuse, kaubanduse ja teenuste alakomitees läbi, kuidas on muutunud ühenduse õlle (HS 2203) ja vermuti (HS 2205) import Jordaaniasse, et hinnata, kas ühenduse import on oluliselt vähenenud teiste kaubanduspartnerite sooduskohtlemise tõttu. Kui tehakse kindlaks, et ühenduse import on märkimisväärselt vähenenud, vaatavad Jordaania asutused ja Euroopa Komisjon üle nendele kahele tootele kohaldatavad tollimaksud, et tasakaalustamatust korvata.

Artikkel 3

Käesolev otsus jõustub selle assotsiatsiooninõukogu poolt vastuvõtmise päeval.

Brüssel, 10. november 2008 Assotsiatsiooninõukogu nimel eesistuja J.-P. JOUYET

(1) ELT L 129, 15.5.2002, lk 3.